સલમાન, શાહરુખને તમે કોઇપણ રોલમાં નાખો, અલ્ટિમેટલી તો એ સુપરસ્ટાર સલમાન ને શાહરુખ જ રહેવાના. એમાંય સલમાનની ફિલ્મોમાં હોય છે શું? એક સુપરહ્યુમન, જેની એક વિચિત્ર સેન્સ ઑફ હ્યુમર છે, સર્વગુણ સંપન્ન છે, આરપાર વીંધી નાખે એવી ધારદાર પંચલાઇન્સ બોલે છે, કોઈ ઉમદા કાર્ય માટે એ નઠારાં તત્ત્વોને ચુન ચુન કે ખતમ કરે છે. પરંતુ આ બજરંગી ભાઈજાન જરા અલગ કિસમનો સલમાન છે. એ એકદમ ભલોભોળો ને ભણવામાં ઢ છે, કોઇના પર હાથ નથી ઉપાડતો, કોઇનું દર્દ એનાથી જોવાતું નથી. ઇન શૉર્ટ, એકદમ ભગવાનનો માણસ છે. એક્ચ્યુઅલી, ‘કિક’ અને ‘બજરંગી ભાઈજાન’ જોઇને એવું સ્પષ્ટપણે દેખાઈ આવે છે કે રિયલ લાઇફમાં એના પર ચાલી રહેલા કૅસની સામે મજબૂત પુરાવા તરીકે મૂકી શકાય તે માટે સલમાન પોતાની ફિલ્મોમાં વિશ્વશાંતિનાં કબૂતરો ઉડાડી રહ્યો છે. જેથી દેશમાં એના પ્રત્યે એક સિમ્પથીની ફીલિંગ ઊભી થાય કે ભાઈ ક્યારેક પીને ગાડી ફૂટપાથ પર ચડાવી દે અથવા તો બ્લૅકબકનો શિકાર કરી નાખે, પરંતુ એ છે ખુદા કા નેક બંદા.